विभाजनको राजनीति गर्नेहरुलाई रोक्न कांग्रेसलाई सिंगो देशको साथ चाहिएको छ : गगन थापा
नेपाली कांग्रेसका महामन्त्री गगन थापाले जात, धर्म र समुदायको नाममा विभाजनको राजनीति गर्नेहरुलाई रोक्न कांग्रेसलाई देशभरिबाट जनसमर्थन आवश्यक रहेको बताएका छन् । उनले सत्ता र राजनीतिमा सबै नेपालीले समान अवसर पाउने अवस्थाको सुनिश्चितता गर्न कांग्रेसले नेतृत्व गर्ने दाबी गरे ।
काठमाडौँ — नेपाली कांग्रेसका महामन्त्री गगन थापाले जात, धर्म र समुदायको नाममा विभाजनको राजनीति गर्नेहरुलाई रोक्न कांग्रेसलाई देशभरिबाट जनसमर्थन आवश्यक रहेको बताएका छन् । उनले सत्ता र राजनीतिमा सबै नेपालीले समान अवसर पाउने अवस्थाको सुनिश्चितता गर्न कांग्रेसले नेतृत्व गर्ने दाबी गरे ।मेची-महाकाली संवाद यात्रामा रहेका महामन्त्री थापाले सोमबार सप्तरी क्षेत्र नं. ४ मा आयोजित कार्यक्रममा स्थानीय नेता कार्यकर्ताले पार्टी र सरकारमा समेत मधेशलाई कोटामा मात्रै सीमित गर्न खोजिएको भन्दै प्रश्न उठाएका थिए । जवाफमा महामन्त्री थापाले कांग्रेसले सिंगो देशको मुहान झल्किने गरी पार्टी निर्माण गरिरहेको र सत्तामा हुँदा समेत त्यसलाई कार्यान्वयन गर्ने प्रयास गरेको दाबी गरे । 'राष्ट्रिय सभा सदस्य निर्वाचनमा उम्मेदवारको छनोट गर्दै गर्दा मेरो फरक मत यही विषयमा थियो । अहिले आएर मैले राखेको फरक मतको थप महत्व अनुभूति भएको छ,' थापाले अघि भने, 'नेपाली कांग्रेसले सिंगो देशको अनुहार झल्किने गरी अवसरको बाँडफाँट गर्न प्रयासरत छु । म पार्टीको महामन्त्री भएर पनि फरक मत राखेर हिड्नुपर्ने अवस्था छ । वास्तवमा अहिले जात, धर्म र अन्य आधारमा जसरी विभाजनको राजनीति गर्नेहरु देखिएका छन्, त्यस्ता शक्तिहरुलाई रोक्नका लागि पनि अहिले कांग्रेसलाई सिंगो देशको साथ चाहिएको छ । त्यो ताकत बनाउनका लागि कांग्रेसलाई सबै नेपाली समुदायको विश्वास आवश्यक छ ।'उनले अब देशको नेतृत्व गर्न सक्छ भनेर सबै जातजाति र समुदायले विश्वास र आधार दिएको अवस्थामा नै कांग्रेसले सबैलाई न्याय गर्न सक्ने बताए । 